Standbeelde: Een grootte pas almal-benadering gaan nie werk nieDie Paul Kruger-standbeeld in Kerkplein (Foto: Verskaf) Die Demokratiese Alliansie het sy versoek benadruk dat die finale verslag van die taakspan, wat aangestel is om openbare sentiment oor standbeelde, simbole en monumente te bepaal, bekend gemaak moet word. Veronica van Dyk, DA-LP, het gesê die party is nie gekant teen ŉ oudit en dat sekere standbeelde geskuif moet word nie, maar dit is ŉ projek wat nie ligtelik gedoen kan word en sonder omvattende openbare konsultasie aangepak kan word nie. “Elke standbeeld en monument moet individueel hanteer word. Daar is nie ŉ ‘een grootte pas almal’-benadering wat gevolg kan word nie,” het Van Dyk Vrydag in ŉ verklaring gesê. “Besluite van dié aard moet die siening van die gemeenskap in berekening bring waar die betrokke standbeeld of monument opgerig is, insluitend alternatiewe oplossings teen absolute verwydering daarvan – dit kan moontlik insluit dat ŉ gedenkplaat aangebring word om historiese konteks daaraan te verskaf of meer inligting oor ŉ standbeeld of monument; of om toe te laat dat die standbeeld na ŉ museum of privaat eiendom verskuif moet word.” Van Dyk het gesê die DA ondersteun beslis nie die skuif van standbeelde na sogenaamde “temaparke” of “erfenisparke vir kulturele nasiebou” nie, omdat dit die weg baan vir ŉ enkele regergingsbeheerde narratief van Suid-Afrika se geskiedenis. “Ons land se geskiedenis lê in ons stories. Ons stories is nie die eiendom van enige regering nie.” Sy sê die proses moet in sy geheel deursigtig wees. “Verskeie meningstukke wat die afgelope paar weke oor die onderwerp verskyn het, het dit duidelik gemaak dat dit ŉ sensitiewe kwessie is vir al die verskillende kulture wat Suid-Afrika hul huis noem. Die regering se stomp ‘een grootte pas almal’-benadering kan nie die antwoord wees op hierdie probleem nie.” Die DA sê dit blyk daar was tot dusver sekere onreëlmatighede in die proses. “Die DA het die taakspan en Nathi Mthethwa, die minister van sport, kuns en kultuur, versoek om voor die betrokke parlementêre portefeuljekomitee te verskyn om vrae te beantwoord oor die proses wat tot dusver gevolg is en die planne wat beraam word.” Sy het gesê die geskiedenis van Suid-Afrika, so tragies en gewelddadig as wat dit is, kan nie gesaniteer word nie. “Dit moet in die gesig gestaar word en ons moet daaruit leer, sodat dieselfde foute nie weer begaan word nie. Die DA het ŉ visie vir Suid-Afrika wat inklusief is en waar ons openlik kan praat oor ons verlede en sodat ons saam kan werk om ŉ toekoms te skep waaraan almal kan deelneem.”